Працягваецца дабрачынная акцыя па добраўпарадкаванні могілак у вёсцы Ваўкавічы Навагрудскага раёна. З-за кепскага надвор’я і актывізацыі сельскагаспадарчых работ, а таксама сесіі ў студэнтаў тэмпы прыборкі знізіліся. У суботу 6-га чэрвеня быў чацвёрты дзень і працавалі каля 10 мясцовых жыхароў. Праўда, акцыя выйшла за межы суботы і людзі збіраюцца ў іншыя дні, але толькі для таго, каб прыбраць магілы сваіх родных. І гэта вялікая падмога, бо на сёння і паловы справы не зроблена. А ўсе работы патрэбна закончыць да верасня – запланаваны хрэсны ход. Арганізатары разглядаюць магчымасць далучэння валанцёраў і калі такое рашэнне будзе прынята, то ёсць верагоднасць, што праца пойдзе шпарчэй. Мы будзем трымаць у курсе спраў нашых чытачоў і паведамляць усе навіны з месца правядзення акцыі. Нагадаем, зараз здзяйсняецца толькі першы этап. Другім павінна стаць аднаўленне помнікаў, якія ўпалі альбо на палову ўраслі ў зямлю. Трэці этап – “дызайнерскі” – гэта высадка кветак і пакраска агароджы. Ну а чацвёртым і, відаць, самым галоўным, стане аднаўленне капліцы Міцкевіча. На гэтую работу трэба сабраць да сямі тысяч долараў. Пяты дзень акцыі плануецца 13 чэрвеня.